Donald Trump fogadta a Törökországban szabadon bocsátott amerikai lelkipásztort
Az amerikai elnök szombaton a Fehér Házban fogadta a Törökországban elõzõ nap szabadon bocsátott amerikai lelkipásztort, Andrew Brunsont, akit kémkedéssel és terrorszervezetekkel való kapcsolattartással vádoltak.
„Az egész világ az Ön rajongója" - mondta Brunsonnak Donald Trump az Ovális Irodában.

A lelkipásztor fogadásán jelen volt Mike Pompeo külügyminiszter, John Bolton nemzetbiztonsági tanácsadó, továbbá kongresszusi politikusok és vallási vezetõk.

Donald Trump ismét köszönetet mondott Recep Tayyip Erdogan török államfõnek Brunson szabadon bocsátásáért.

Hosszan és keményen tárgyaltunk a szabadon bocsátás érdekében

- mondta.

A nyugat-törökországi Izmir egyik bírósága pénteken helyezte szabadlábra Brunsont. Az ítélõszék ugyan 3 év 1 hónap 15 nap börtönnel sújtotta a lelkészt, Brunsonnak a török jog értelmében mégsem kell letöltenie a büntetést, mert már majdnem 2 éve tartották fogva.

Mivel a bíróság feloldotta a július vége óta házi õrizetben ülõ tiszteletesre eddig érvényben lévõ bírói felügyeletet és utazási tilalmat, Brunson elhagyhatta Törökországot.

Az észak-karolinai lelkipásztor a Fehér Házban azt mondta, nagyon szereti a török népet és Törökországot, ahol 25 éven keresztül élt, és látott el lelkipásztori szolgálatot. Brunson ezután letérdelt Donald Trump mellé, és megáldotta õt.

Tényleg nagyon harcolt értünk

- mondta Trumpról, és imádságában azt kérte Istentõl, hogy adjon természetfeletti bölcsességet az elnöknek.

Az amerikai lelkészt a 2016-os törökországi puccskísérletet követõen tartóztatták le a nyugat-törökországi Izmirben, ahol egy kis protestáns templom prédikátora volt. A vád szerint támogatta az összeesküvés kiterveléséért felelõssé tett, Amerikában élõ Fethullah Gülen muszlim hitszónok nemzetközi mozgalmát, továbbá a szakadár Kurdisztáni Munkáspártot (PKK), illetve kémkedett az Egyesült Államok javára.

Brunson tagadta az ellene felhozott vádakat.
Törökország Donald Trump Egyesült Államok